Къэжэр Борис зэи nщыгъупщэнукъым
КъБР-м и цIыхубэ артист, ЩоджэнцIыкIу Алий и цIэр зезыхьэ Къэбэрдей къэрал драмэ театрым и лэжьакIуэ Къэжэр Борис зымыцIыху ди республикэм ису фIэщ-щIыгъуейщ. Аращ мы тхыгъэ кIэщIыр зытеухуар.
Къэжэр Борис зэпеуэм и къэпщытакIуэ гупым хэтщ (ижьымкIэ щысщ).
Борис и теплъэр си нэгу щIэтщ дапщэщи нэфIэгуфIэу, зэкIужу, тIэкIу щыгубжьами и нитIым гуапа-гъэ мыужьых къыщIихыу. Борисрэ сэрэ илъэс 30-м щIигъуауэ дызэрыцIыхутэми, нэхъ гъунэгъуу ныбжьэгъу дыщызэхуэхъуар иужьрей илъэс тIощIырт. Къэсейхьэблэ къуажэм ЩэнхабзэмкIэ и унэм методисту лэжьэн зэрыщыщIэздзэрэ Борис чэнджэщэгъуу сиIащ. АпхуэдизкIэ гумызагъэти, телефонкIэ Iуэхум къысхутепсэлъыхьын игу темыхуэу, тридзэу-рэ къуажэм къакIуэрт. Абы сыт щыгъуи фIэгъэщIэгъуэнт ди гъэсэнхэм я зэфIэкIымрэ ехъулIэныгъэмрэ, хущIэкъурт ахэр гъуазджэм и курыхым хигъэгъуэзэну. ЗэIущIэхэр къызэдгъэпэщми, спектаклхэр дгъэувми зэрыхузэфIэкIкIэ Борис зыкъригъэхьэлIэрт. Утыкум зэрызыкъыщагъэлъэгъуэным сабийхэр хуиущийрт, тригъэгушхуэрт.
Къэсейхьэблэ къуажэм и курыт еджапIэ №2-м къыщызэрагъэпэща театр студием Къэжэр Борис ирагъэблагъэри, илъэс зыбжанэкIэ щылэжьати, и хьэл-щэн дахэмкIэ, дуней тетыкIэ екIумкIэ псори къыдихьэхат, егъэджакIуи еджакIуи ныбжьэгъу къыхуэхъуат. ЕджапIэм щекIуэкI дэтхэнэ зы Iуэхуми ар жыджэру хэтт.
Къэжэр Борис и узыншагъэм къимыхьу курыт еджапIэм къыщыIукIыжами, зэрысымаджэм хуэдэу, Шэджэм нэс къикIыурэ куэдрэ къытхыхьэрт. Ди IуэхущIапIэм щекIуэкI зэпеуэхэм и къэпщытакIуэ гупым яхэтащ, ныбжьыщIэхэм я зэфIэкIым гу лъитэу, ахэр нэхъри тригъэгушхуэн мурадкIэ псалъэ гуапэхэр яжриIэу.
ДыщызэIущIэкIэ ар щIэмыупщIэу зы цIыху къигъанэртэкъым. Нэхъ гъэщIэгъуэн сщыхъур зыдэлажьэу щыта сабий псоми я цIэр зэрищIэжырт. Зэи сщыгъупщэжынкъым, сымаджэ пэтми, Борис дунейм ехыжа си къуэм щхьэкIэ къакIуэу къызэрысхуэгузэвар. ФэрыщIагъ лъэпкъ хэмылъу си гуауэр зэрызыхищIар и нэгум кърихыу зыкъыщысхуигъазэм, си псэм телъ хьэлъэр нэхъ псынщIэ сщищIащ.
Къэжэр Борис дунейм зэрехыжам и хъыбарыр къыдэлэжьахэм щызэхэтхар зэман дэкIа нэужьщ. Ди жагъуэ зэрыхъунщи, абы хуэдэ цIыху щыпкъэхэр, гу пцIанэхэр, дахагъэ дунейм къызэрытринэным хущIэкъу адыгэлIхэр нобэ гъуэтыгъуейщ. Ар къызэрытхэмытыжыр, и Iэужь дахэхэм блэкIа зэманым иту дытепсэлъыхьын хуейр хуабжьу ди жагъуэ хъуащ. ПщIэ ин зыхуэтщIу, цIыху пэжу, гуапэу, псэ къабзэу дунейм тета ди ныбжьэгъуфIыр зэи тщыгъупщэнукъым.
Зэгъэщтокъуэ Людэ,
усакIуэ.
Бахъсэн щIыналъэ
